**PÁLYÁZATI FELHÍVÁS**

A **Budapest Főváros II. Kerületi Önkormányzat, mint Kiíró** (továbbiakban: **Kiíró**)**, nyilvános pályázatot hirdet a Budapest Főváros II. Kerületi Önkormányzat 1/1 arányú kizárólagos tulajdonát képező, 1023 Budapest, Frankel Leó út 80-82. (1025 Budapest, Kavics u. 3/B.) szám alatt található, Budapest II. kerület, belterület 14982 helyrajzi számon felvett, 7668 m2 területű, az ingatlan-nyilvántartás szerint „kivett beépítetlen terület” megnevezésű ingatlan** (továbbiakban: **Ingatlan**) **körbekerített, a jelen Pályázati Felhívás mellékletét képző helyszínrajzon feltüntetett 1674 m2 alapterületű részén** (továbbiakban: **Ingatlanrész**) **zárt parkoló határozatlan idejű üzemeltetésére** a Budapest Főváros II. Kerületi Önkormányzat Képviselő-testületének az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelete, valamint a Budapest Főváros II. Kerületi Önkormányzat Gazdasági és Tulajdonosi Bizottságának a jelen pályázat kiírásáról döntő 118/2020.(VII.13.) határozata alapján.

**Az Ingatlan/Ingatlanrész adatai:**

Cím: 1023 Budapest, Frankel Leó út 80-82.

(1025 Budapest, Kavics u. 3/B.)

Helyrajzi szám: 14982

Terület: 7668 m2, melyből

parkoló üzemeltetésére bérbe-vehető terület 1674 m2

Az Ingatlanon a víz és az elektromos közműcsatlakozás kiépítésre került.

Az Ingatlant 8 m2 területre az ELMŰ HÁLÓZATI Kft. javára bejegyzett vezetékjog terheli.

Az Ingatlant 24 m2 területre az ELMŰ HÁLÓZATI Kft. javára bejegyzett vezetékjog terheli.

Az Ingatlanrész a Frankel Leó útról kapun keresztül közvetlenül megközelíthető, az Ingatlan többi részétől kerítéssel leválasztott. Az Ingatlanrész részben füves, részben murvával borított.

Az Ingatlanrészen szemrevételezéssel mintegy 52 db gépkocsi tárolására van lehetőség. A Kiíró tájékoztatja az ajánlattevőket, hogy az elhelyezhető gépkocsik száma tájékoztató jellegű, erre tekintettel a férőhelyek száma tekintetében a Kiíró szavatosságát kizárja.

**Az Ingatlanrész minimális bérleti/üzemeltetési díja** (továbbiakban: **bérleti díj**)**: 592.000.- Ft + Áfa/hó, bruttó 751.840.- Ft /hó.**

**Természetes személy csak a Polgári Törvénykönyvről szóló 2013. évi V. törvény rendelkezési szerinti vállalkozásként pályázhat.**

**I. A pályázat feltételei**

**I/1.** A pályázat benyújtásának határideje: **2020. augusztus 24. napja (hétfő) 9.00 óra.**

Helye: Budapest II. kerületi Polgármesteri Hivatal, Gazdasági Igazgatóság, Vagyonhasznosítási és Ingatlan-nyilvántartási Osztály (1024 Budapest, Mechwart liget 1., III. emelet 308.)

**I/2.** A pályázatnak tartalmaznia kell:

**I/2.1.** A pályázó adatait (*statisztikai számjellel rendelkező szervezet esetén:* megnevezését (cégnév), adószámát, székhelyét, képviselőjének nevét, tisztségét, bírósági, illetve cégbírósági bejegyzésének számát, telefonszámát, e-mail címét, *nyilvántartási számmal rendelkező szervezet esetén:* megnevezését, nyilvántartásba vételi számát, adószámát, székhelyét, képviselőjének nevét, tisztségét, telefonszámát, e-mail címét; *költségvetési szerv esetén:* megnevezését, KSH törzsszámát, adószámát, székhelyét, képviselőjének nevét, tisztségét, telefonszámát, e-mail címét) és rövid bemutatkozását. Kézbesítési megbízott és/vagy meghatalmazott esetén a kézbesítési megbízott és/vagy meghatalmazott azon adatait, melyek fent a pályázó azonosításánál lettek megjelölve.

**I/2.2.** Cégszerű aláírással ellátott ajánlati nyilatkozatot arra vonatkozóan, hogy a pályázó a jelen Pályázati Felhívás feltételeit tudomásul veszi, azt magára nézve kötelező erejűnek ismeri el, és az abban foglalt feltételeknek nyertessége esetén maradéktalanul eleget tesz.

**I/2.3.** Amennyiben a pályázó gazdasági társaság, köteles pályázati ajánlatához csatolni a 30 napnál nem régebbi, eredeti cégkivonatát és a képviseletére jogosult közjegyző által hitelesített eredeti aláírási címpéldányát (költségvetési szerv vagy intézmény esetén az alapító okiratot, alapító határozatot, egyesület esetén nyilvántartási kivonatát és valamennyi a képviseletükben eljáró személyek képviseleti jogát igazoló okiratot, valamint aláírási címpéldányát).

**I/2.4.** A pályázó köteles pályázati anyagához csatolni 30 napnál nem régebbi eredeti hatósági igazolásokat arról, hogy a pályázónak az ajánlattétel időpontjában adó, vagy adók módjára behajtandó köztartozása, a társadalombiztosítási alap javára teljesítendő tartozása, valamint a Kiíróval szemben 3 hónapnál régebben lejárt tartozása nincs; továbbá nyilatkozatot arról, hogy nem áll csőd-, felszámolási, vagy végelszámolási eljárás alatt.

I/2.5. A nemzeti vagyonról szóló 2011. évi CXCVI. törvény (továbbiakban: Nvt.) 11. § (10) bekezdése szerint nemzeti vagyon hasznosítására vonatkozó szerződés csak természetes személlyel vagy átlátható szervezettel köthető, ezért a pályázó köteles az ajánlatához csatolni a képviseletre jogosult nyilatkozatát arról, hogy az általa képviselt szervezet az Nvt. 3 §-ban meghatározott átlátható szervezetnek minősül és köteles feltárni tulajdonosi szerkezetét.

**I/2.6.** A pályázónak a pályázati ajánlata minden oldalát szignóval és folyamatos számozással, az utolsó oldalt cégszerű aláírással kell ellátnia. Az ajánlat fedőlapja nem kap számozást. Az ajánlatnak tartalomjegyzéket kell tartalmaznia.

**I/3.** A pályázatot a pályázóra történő utalás nélküli, jelöletlen lezárt borítékban 1 eredeti és 1 másolati példányban kell benyújtani - a Pályázati Felhívásban foglalt tartalmi és formai követelményeknek megfelelően -, az alábbi jelzéssel:

**„Frankel Leó út 80-82. szám alatti parkoló üzemeltetése”**

A pályázat eredeti példányához csatolni kell a mellékletek eredeti példányát, a másolati példányokhoz a mellékletek egyszerű másolatát azzal, hogy a pályázaton meg kell jelölni, melyik az eredeti és melyik a másolati példány. Az eredeti példány és a másolatok közötti ellentmondás esetén az eredeti példány az irányadó. Amennyiben a pályázó az eredeti példányt nem jelöli meg, a Kiíró tetszőlegesen kiválasztja azt a példányt, amelyet a későbbiekben eredetiként kezel.

A pályázathoz csatolt idegen nyelven kiállított okiratokhoz minden esetben mellékelni kell azok hiteles magyar fordítását.

**I/4.** A Kiíró a pályázat átvételéről átvételi elismervényt ad, mely tartalmazza az átvétel pontos dátumát, az átvevő nevét és a Budapest II. kerületi Polgármesteri Hivatal, Gazdasági Igazgatóság, Vagyonhasznosítási és Ingatlan-nyilvántartási Osztály hivatalos bélyegzőjének lenyomatát.

**I/5.** A beérkezett pályázati anyagok felbontására a pályázat beadási határideje napján **1100** órakor közjegyző jelenlétében kerül sor.

A Kiíró – a Budapest Főváros II. Kerületi Önkormányzat Gazdasági és Tulajdonosi Bizottságának (továbbiakban: **GTB**)a pályázatok felbontását követő első ülésén hozott határozatával – azt a pályázót hirdeti ki nyertesként, aki a legmagasabb összegű bérleti díjat tartalmazó érvényes pályázatot nyújtja be.

A pályázat eredményéről a Kiíró a pályázókat az általuk a pályázatban megadott címre küldött ajánlott levélben értesíti.

I/6. A pályázók kötelesek pályázati alapdíj címén a jelen Pályázati Felhívásban megjelölt minimális egyhavi bérleti díj 10%-át Budapest Főváros II. Kerületi Önkormányzat Raiffeisen Bank Zrt. által vezetett 12001008-00201794-00200009 számú letéti alszámlájára átutalni úgy, hogy a pályázati alapdíj legkésőbb 2020. augusztus 23. napján az alszámlán jóváírásra kerüljön. A pályázati alapdíj átutalásakor a közlemény rovatban kérjük az Ingatlan címét (Frankel Leó út 80-82.) feltüntetni. A jóváírás elmaradásával kapcsolatos minden kockázat a pályázót terheli, erre vonatkozóan a Kiíró mindenfajta igényt kifejezetten kizár, mely igény kizárását a pályázat benyújtásával a pályázó kifejezetten tudomásul vesz. A pályázati alapdíj összege nyertes pályázat esetén az első havi bérleti díj összegébe beszámításra kerül. A pályázati alapdíj a pályázók javára nem kamatozik.

A pályázati alapdíj a GTB döntését követő 8 banki munkanapon belül ugyanazon bankszámlára kerül visszautalásra, ahonnan az átutalást korábban teljesítették abban az esetben, ha a Kiíró a pályázatot visszavonja, vagy eredménytelennek nyilvánítja, az ajánlat érvénytelen, vagy az ajánlat nem nyert. A Kiíró a visszatérített pályázati alapdíj után kamatot nem fizet. A pályázati alapdíj a nyertes ajánlattevő részére nem jár vissza, ha a Bérleti és üzemeltetési szerződést (továbbiakban: **Bérleti szerződés**) nem köti meg határidőben.

**II. Általános feltételek**

II/1. Jelen Pályázati Felhívásban szereplő pályázati eljárási feltételek mind a Kiíróra, mind a pályázókra nézve kötelező érvényűek.

II/2. A Kiíró a jelen Pályázati Felhíváshoz mellékletként az Ingatlanrész területének beméréséről készített [helyszínrajz](melléklet%20-%2014982%20helyszínrajz%20parkoló.pdf)ot csatol.

**II/3.** **A nyertes pályázó köteles a Bérleti szerződést a GTB döntésről szóló értesítés kézhezvételétől számított 15 napon belül megkötni.** A szerződés határidőn belül történő megkötésének elmaradása esetén a nyertes pályázó ajánlata érvénytelennek minősül, az általa átutalt pályázati alapdíj pedig bánatpénzként a Kiírót illeti meg. A szerződéskötésre való jogosultság nem ruházható át, nem engedményezhető.

A nyertes ajánlattevővel kötendő Bérleti szerződésben rögzíteni kell, hogy a Kiíró/Bérbeadó jogosult a szerződést bármikor, indokolás nélkül, írásban - a Bérlő szerződésben megjelölt székhelyére címzett ajánlott tértivevényes levélben - 3 hónapos felmondási idővel felmondani, valamint a parkolót zárt parkolóként kell üzemeltetni és a Bérlő nem jogosult a parkoló beindításához, valamint folyamatos működtetéséhez szükséges beruházásait semmilyen jogcímen sem elszámolni a Bérbeadóval szemben sem a bérleti jogviszony fennállása alatt, sem annak bármely okból történő megszűnésekor, sem a bérleti díjba történő beszámítással, sem más módon.

**II/4.** Érvénytelen a pályázat, ha:

* 1. a pályázati alapdíj a Kiíró letéti bankszámláján nem került jóváírásra;
  2. a hiányos vagy hibás ajánlatot tett pályázó a hiánypótlási, illetve a hibajavítási felszólításnak határidőben, maradéktalanul nem tesz eleget;
  3. a pályázat nem tartalmazza a jelen Pályázati Felhívás I/2. pontjában megjelölt kötelező tartalmi elemeket;
  4. a pályázó által megajánlott bérleti díj nem éri el a jelen Pályázati Felhívásban meghatározott minimális bérleti díjat.

**II/5.** A hiányos, vagy formailag hibás - de határidőben és szabályosan benyújtott, továbbá a pályázót, és a megajánlott bérleti díjat egyértelműen tartalmazó - ajánlatot tett pályázót a Kiíró határidő tűzése mellett egy alkalommal hiánypótlásra, illetőleg hiba javítására szólítja fel írásban, a pályázatban a pályázó által megadott e-mail címre küldött elektronikus levél útján. Ha a pályázó határidőn belül maradéktalanul eleget tesz a hiánypótlási felhívásnak, illetve a hibajavításnak, ajánlatával a további eljárásban részt vesz. Ha a pályázó a hiánypótlásnak, illetve a hibajavításnak maradéktalanul nem tesz eleget határidőben, a hibás vagy hiányos ajánlat érvénytelen. A Kiíró azt a pályázót, akinek ajánlata érvénytelen, a pályázati eljárásból kizárja, és a pályázatot úgy bírálja el, mintha az érvénytelen pályázatot nem nyújtották volna be. A Kiíró a pályázót ajánlata érvénytelenségéről, illetve a kizárásról az érvénytelenség megállapításától számított 8 napon belül írásban értesíti. Az érvénytelen ajánlatot tett pályázó számára a pályázati alapdíj visszajár.

II/6. A Bérleti szerződés megkötésének feltétele, hogy a nyertes pályázó a Bérleti szerződés aláírásáig az általa megajánlott és a GTB által elfogadott háromhavi bérleti díjnak megfelelő mértékű összeget fizessen meg Kiíró (Bérbeadó) részére (óvadék), amely összeg nem vagy késedelmes fizetés, károkozás esetén a Kiíró (Bérbeadó) által szabadon felhasználható. A bérleti jogviszony megszűnésekor az óvadék a Bérlő és a Bérbeadó közötti elszámolást követően visszajár. A Bérbeadó az óvadék összege után kamatot nem fizet.

**II/7.** Helyszíni bejárást a pályázóknak nem biztosítunk. Az Ingatlanrész megtekinthető a 1023 Budapest, Frankel Leó út 80-82. szám alatt.

**II/8.** A Kiíró tájékoztatja a pályázókat, hogy az információs önrendelkezési jogról és az információszabadságról szóló 2011. évi CXII. törvény 33. § (1) bekezdése, 37. § (1) bekezdése, valamint e törvény 1. sz. mellékletének III/4. pontja alapján a Kiírónak a nyertes pályázóval megkötendő Bérleti szerződés tárgyát, a szerződést kötő felek nevét, és a szerződés értékét a Kiíró hivatalos honlapján közzé kell tenni, a szerződés létrejöttét követő hatvan napon belül.

**II/9.** A pályázattal kapcsolatos kérdésekre a Budapest II. kerületi Polgármesteri Hivatal, Gazdasági Igazgatóság Vagyonhasznosítási és Ingatlan-nyilvántartási Osztályának munkatársai (1024 Budapest, Mechwart liget 1. III. emelet 308. szoba) válaszolnak a 346-5559-es, vagy a 346-5498-as telefonszámon.

**II/10.** Minden pályázónak a pályázati ajánlata kialakításában saját információira és értékítéletére kell támaszkodnia, a Kiíró esetlegesen hibás vagy hiányos tájékoztatására a pályázók sem hivatkozhatnak.

A pályázók kifejezetten elfogadják, hogy a Pályázati Felhíváson felül saját felelősségükre és költségükre kellő körültekintéssel tájékozódnak, és beszereznek minden olyan kiegészítő információt (közműellátás, műszaki állapot, üzemeltetéshez szükséges engedélyeztetési eljárás stb.), amely a megalapozott ajánlattételhez szükséges.

Az ajánlattétellel kapcsolatos minden költség – annak sikerétől függetlenül – a pályázókat terheli.

**II/11.** A jelen Pályázati Felhívás közzététele és a pályázati feltételek megállapítása nem jelent a Kiíró számára szerződéskötési kötöttséget, vagy kötelezettséget, mert a jelen Pályázati Felhívásban a Kiíró jogot formál arra, hogy a Pályázati Felhívást - a pályázatok beadási határideje lejártát megelőzően - indokolás nélkül visszavonja, és/vagy a Pályázatot indokolás nélkül is az eljárásnak a pályázat Kiíró általi elfogadását megelőző bármely szakaszában eredménytelenné nyilvánítsa. Ezekben az esetekben a már befizetett pályázati alapdíjat a Kiíró 5 banki napon belül a pályázó(k) részére visszautalja.

**II/12.** A Kiíró fenntartja magának a jogot, hogy a jelen Pályázati Felhívásban szereplő eljárási határidőket meghosszabbítsa, vagy módosítsa.

**II/13.** A jelen pályázati eljárás és a megkötendő Bérleti szerződés nyelve a magyar nyelv, joga a magyar jog. A pályázati eljárással, és a megkötendő Bérleti szerződéssel kapcsolatos bármely jogvita elbírálása a magyarországi bíróságok joghatóságába tartozik.

**II/14.** Ha a nyertes pályázó a Bérleti szerződést nem köti meg határidőben, akkor a Kiíró a korábbi érvényes ajánlatot tevők közül új nyertes pályázót választ ki, amennyiben az elbírálásnál általa megállapított rangsor szerint van sorban következő pályázó. Az így kiválasztott új nyertes pályázó az őt illető, illetőleg terhelő jogok és kötelezettségek tekintetében az előző nyertes pályázó helyébe lép. Az új nyertes pályázót az erről szóló döntésről írásban értesíteni kell. Az új nyertes pályázó számára a szerződéskötési határidő az új nyertes ajánlatról történt értesítés kézhezvételétől kezdődik. Az új nyertes pályázó kiválasztására irányuló eljárás a korábbival azonos feltételekkel ismételhető. Ha a nyertes pályázó helyébe új nyertes pályázó lép, akkor a korábbi nyertes pályázó részére a pályázati alapdíj nem jár vissza.

**II/15.** A Kiíró az Ingatlanrészt a Bérleti szerződés megkötését követő 5 napon belül adja birtokba.

**II/16.** A jelen Pályázati Felhívásban nem szabályozott kérdésekben a mindenkor hatályos jogszabályok, különösen a Budapest Főváros II. Kerületi Önkormányzat Képviselő-testületének az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendeletében foglaltak az irányadók.

**Budapest, 2020. július 14.**

|  |  |
| --- | --- |
| **Őrsi Gergely** | **Dr. Szalai Tibor** |
| **polgármester** | **jegyző** |